Document ID: /fineweb-2-swissfilter-quality_10-filterrobots/filtered/02689.jsonl.gz/23

Lansarea romanului "Zaira"
Lansarea romanului "Zaira"
Luni, 3 martie, începând de la ora 20:00 va avea loc lansarea noului roman al scriitorului de origine română Cătălin Dorian Florescu, "Zaira", roman publicat în luna februarie de către editura Beck Verlag.
Prezentarea cărţii va fi făcută de criticul literar Maike Albath, împreună cu scriitorul, în Literaturhaus, Limmatquai 62, Zürich.
"Zaira" este povestea unei fete românce care, datorită pasiunii sale pentru teatru, devine o cunoscută păpuşăreasă a anilor 1960. În ciuda faimei Zaira rămâne neliniştită; marea sa iubire se transformă în eşec Situaţia politică din România comunistă o obligă să se refugieze în America, via Praga. Combativă şi dură, umană şi adorabilă, reuşeşte să-şi creeze o existenţă în noua ţară, rămânând totuşi nefericită. La bătrâneţe îşi adună curajul şi se întoarce în ţara natală.
Romanul "Zaira" este o poveste despre acasă şi exil, despre libertate şi, pentru prima oară în romanele lui Cătălin Dorian Florescu, are în centrul său o femeie. Scriitorul reuşeşte, printr-o naraţiune sensibilă, să redea povestea unei femei care reuşeşte să-şi urmeze vocea inimii într-un secol al războiului şi violenţei.
Cătălin Dorian Florescu s-a născut în 1967 în Timişoara; a studiat psihologia în Zürich, unde locuieşte în prezent. Romanul "Wunderzeit" fost ales de Fundaţia elveţiană Schiller drept Cartea anului în 2001; în 2003 scriitorul a primit premiul Anna Seghers.